title: Sklep Sveta (EU) 2017/449 z dne 7. marca 2017 o stališču, ki se zavzame v imenu Evropske unije na šestdesetem zasedanju Komisije za droge o vključitvi snovi v tabele Enotne konvencije o mamilih iz leta 1961, kakor je bila spremenjena s Protokolom iz leta 1972, in Konvencije o psihotropnih substancah iz leta 1971

text:
               15.3.2017

               SL

               Uradni list Evropske unije

               L 69/25

         SKLEP SVETA (EU) 2017/449
   z dne 7. marca 2017
   o stališču, ki se zavzame v imenu Evropske unije na šestdesetem zasedanju Komisije za droge o vključitvi snovi v tabele Enotne konvencije o mamilih iz leta 1961, kakor je bila spremenjena s Protokolom iz leta 1972, in Konvencije o psihotropnih substancah iz leta 1971
   SVET EVROPSKE UNIJE JE –
   ob upoštevanju Pogodbe o delovanju Evropske unije in zlasti člena 83(1) v povezavi s členom 218(9) Pogodbe,
   ob upoštevanju predloga Evropske komisije,
   ob upoštevanju naslednjega:

               (1)

               Enotna konvencija Združenih narodov (ZN) o mamilih iz leta 1961, kakor je bila spremenjena s Protokolom iz leta 1972 (v nadaljnjem besedilu: Konvencija o mamilih), je začela veljati 8. avgusta 1975.

               (2)

               V skladu s členom 3 Konvencije o mamilih se lahko Komisija za droge odloči, da v tabele iz navedene konvencije doda nove snovi. Tabele lahko spreminja samo v skladu s priporočili Svetovne zdravstvene organizacije (SZO), lahko pa se tudi odloči, da sprememb, ki jih priporoča SZO, ne bo vnesla.

               (3)

               Konvencija ZN o psihotropnih substancah iz leta 1971 (v nadaljnjem besedilu: Konvencija o psihotropnih substancah) je začela veljati 16. avgusta 1976.

               (4)

               Na podlagi člena 2 Konvencije o psihotropnih substancah se lahko Komisija za droge na podlagi priporočil SZO odloči, da v tabele iz navedene konvencije doda snovi ali da jih iz njih črta. Ima široka diskrecijska pooblastila, v okviru katerih lahko upošteva gospodarske, socialne, pravne, upravne in druge dejavnike, ne sme pa ravnati samovoljno.

               (5)

               Spremembe tabel obeh konvencij neposredno vplivajo na področje uporabe prava Unije na področju nadzora nad drogami. Okvirni sklep Sveta 2004/757/PNZ (1) se uporablja za snovi v tabelah Konvencije o mamilih in Konvencije o psihotropnih substancah. Sklep Sveta 2005/387/PNZ (2) se ne uporablja za snovi v tabelah Konvencije o mamilih ali Konvencije o psihotropnih substancah. Zato so vse spremembe tabel, priloženih navedenima konvencijama, neposredno vključene v skupna pravila Unije.

               (6)

               Komisija za droge bi morala na šestdesetem zasedanju 13. do 17. marca 2017 na Dunaju odločiti o vključitvi desetih novih snovi v tabele konvencij.

               (7)

               Unija ni pogodbenica zadevnih konvencij ZN. Ima status opazovalke v Komisiji za droge, v kateri ima trenutno 12 držav članic glasovalno pravico. Zato je potrebno, da države članice izrazijo stališče Unije v zvezi z vključitvijo snovi v tabele Konvencije o mamilih in Konvencije o psihotropnih substancah.

               (8)

               Stališče, ki se zavzame v imenu Unije na naslednjem zasedanju Komisije za droge, se nanaša izključno na vključitev snovi v tabele konvencij. Ta sklep ne ureja zadev, ki niso povezane z vključitvijo snovi v tabele; o njih se bodo države članice po potrebi uskladile ob robu zasedanja Komisije za droge. Ta sklep ne posega v razmejitev pristojnosti med Unijo in državami članicami glede drugih zadev v zvezi z zadevnimi konvencijami.

               (9)

               SZO je 2. decembra 2016 generalnemu sekretarju ZN priporočila, naj v Tabelo I Konvencije o mamilih doda dve novi snovi, in osem novih snovi v Tabelo II Konvencije o psihotropnih substancah.

               (10)

               Glede na oceno strokovnega odbora za odvisnost od drog SZO (v nadaljnjem besedilu: strokovni odbor) je U-47700 (3,4-dikloro-N-(-N-metil-benzamid 2-dimetilamino-cikloheksil)) spojina, ki jo je mogoče zlorabiti podobno kot opioide, za katere je uveden nadzor, kot sta morfij in AH-7921, ki sta vključena v Tabelo I Konvencije o mamilih, ter ima lahko podobne škodljive učinke. Evidenc o njegovi terapevtski uporabi ni, je pa že povzročil smrtne žrtve. Ker o njegovi zlorabi ali verjetnosti zlorabe obstaja dovolj dokazov in lahko zato postane problem javnega zdravja in družbeni problem, je uvedba mednarodnega nadzora nad to snovjo upravičena. Zato SZO priporoča, da se U-47700 uvrsti v Tabelo I Konvencije o mamilih.

               (11)

               U-47700 spremlja Evropski center za spremljanje drog in zasvojenosti z drogami kot novo psihoaktivno snov pod pogoji Sklepa 2005/387/PNZ. U-47700 je bil odkrit v 14 državah članicah. Je v prosti prodaji na trgu. Povezan je z resnimi neželenimi dogodki, tudi s smrtmi, in v okviru sistema zgodnjega opozarjanja na nevarnost je bilo objavljeno opozorilo o nevarnosti, ki jo pomeni za javno zdravje.

               (12)

               Zato bi morale države članice zavzeti stališče, da se U-47700 doda v Tabelo I Konvencije o mamilih.

               (13)

               Glede na oceno strokovnega odbora je butirfentanil (N-fenil-N-[1-(2-feniletil)-4-piperidinil]butanamid) spojina, ki jo je mogoče zlorabiti podobno kot opioide, za katere je uveden nadzor, kot sta morfij in fentanil, ki sta vključena v Tabelo I Konvencije o mamilih, ter ima lahko podobne škodljive učinke. Lahko se pretvori tudi v fentanil. Evidenc o njegovi terapevtski uporabi ni, je pa že povzročil smrtne žrtve. Ker o njegovi zlorabi ali verjetnosti zlorabe obstaja dovolj dokazov ter lahko postane problem javnega zdravja in družbeni problem, je uvedba mednarodnega nadzora nad to snovjo upravičena. Zato SZO priporoča, da se butirfentanil uvrsti v Tabelo I Konvencije o mamilih.

               (14)

               Butirfentanil spremlja Evropski center za spremljanje drog in zasvojenosti z drogami kot novo psihoaktivno snov pod pogoji Sklepa 2005/387/PNZ. Butirfentanil je bil odkrit v šestih državah članicah. Je v prosti prodaji na trgu. Povezan je z resnimi neželenimi dogodki, med drugim z najmanj enim odkritim smrtnim primerom, in v okviru sistema zgodnjega opozarjanja na nevarnost je bilo objavljeno opozorilo o nevarnosti, ki jo pomeni za javno zdravje.

               (15)

               Zato bi morale države članice zavzeti stališče, da se butirfentanil doda v Tabelo II Konvencije o mamilih.

               (16)

               Glede na oceno strokovnega odbora je stopnja tveganja za javno zdravje in družbo, povezana z zlorabo 4-metiletkatinona ali 4-MEC (2-(etilamino)-1-(4-metilfenil)propan-1-on), precejšnja. Evidenc o terapevtski uporabi 4-MEC ni. Strokovni odbor ugotavlja, da je mogoče 4-MEC podobno zlorabiti in da lahko ima podobne škodljive učinke kot snovi iz Tabele II Konvencije o psihotropnih substancah. Ker po mnenju strokovnega odbora o zlorabi ali verjetnosti zlorabe 4-MEC obstaja dovolj dokazov in zato predstavlja problem javnega zdravja in družbeni problem, je uvedba mednarodnega nadzora nad to snovjo upravičena. Zato SZO priporoča, da se 4-MEC uvrsti v Tabelo II Konvencije o psihotropnih substancah.

               (17)

               4-MEC spremlja Evropski center za spremljanje drog in zasvojenosti z drogami kot novo psihoaktivno snov pod pogoji Sklepa 2005/387/PNZ. 4-MEC je bil odkrit v 19 državah članicah. Je v prosti prodaji na trgu. Povezan je z majhnim številom resnih neželenih dogodkov, vključno s smrtmi.

               (18)

               Zato bi morale države članice zavzeti stališče, da se 4-MEC doda v Tabelo II Konvencije o psihotropnih substancah.

               (19)

               Glede na oceno strokovnega odbora je stopnja tveganja za javno zdravje in družbo, povezana z zlorabo etilona (1-(2H-1,3-benzodioksol-5-il)-2-(etilamino)propan-1-on), precejšnja. Evidenc o terapevtski uporabi etilona ni. Strokovni odbor ugotavlja, da je mogoče etilon (1-(2H-1,3-benzodioksol-5-il)-2-(etilamino)propan-1-on) podobno zlorabiti in da lahko ima podobne škodljive učinke kot snovi iz Tabele II Konvencije o psihotropnih substancah. Ker po mnenju strokovnega odbora o zlorabi ali verjetnosti zlorabe etilona obstaja dovolj dokazov in zato predstavlja problem javnega zdravja in družbeni problem, je uvedba mednarodnega nadzora nad to snovjo upravičena. Zato SZO priporoča, da se etilon uvrsti v Tabelo II Konvencije o psihotropnih substancah.

               (20)

               Etilon spremlja Evropski center za spremljanje drog in zasvojenosti z drogami kot novo psihoaktivno snov pod pogoji Sklepa 2005/387/PNZ. Etilon je bil odkrit v 19 državah članicah. Je v prosti prodaji na trgu. Povezan je z manjšim številom resnih neželenih dogodkov, tudi s smrtmi.

               (21)

               Zato bi morale države članice zavzeti stališče, da se etilon doda v Tabelo II Konvencije o psihotropnih substancah.

               (22)

               Glede na oceno strokovnega odbora je stopnja tveganja za javno zdravje in družbo, povezana z zlorabo pentedrona ali α-metilaminovalerofenona (2-(metilamino)-1-fenilpentan-1-on), precejšnja. Evidenc o terapevtski uporabi pentedrona ni. Strokovni odbor ugotavlja, da se pentedron podobno zlorablja in ima podobne škodljive učinke kot snovi iz Tabele II Konvencije o psihotropnih substancah. Ker po mnenju strokovnega odbora o zlorabi ali verjetnosti zlorabe pentedrona obstaja dovolj dokazov in zato predstavlja problem javnega zdravja in družbeni problem, je uvedba mednarodnega nadzora nad to snovjo upravičena. Zato SZO priporoča, da se pentedron uvrsti v Tabelo II Konvencije o psihotropnih substancah.

               (23)

               Pentedron spremlja Evropski center za spremljanje drog in zasvojenosti z drogami kot novo psihoaktivno snov pod pogoji Sklepa 2005/387/PNZ. Pentedron je bil odkrit v 18 državah članicah. Je v prosti prodaji na trgu. Povezan je z manjšim številom resnih neželenih dogodkov, tudi s smrtmi.

               (24)

               Zato bi morale države članice zavzeti stališče, da se pentedron doda v Tabelo II Konvencije o psihotropnih substancah.

               (25)

               Glede na oceno strokovnega odbora je stopnja tveganja za javno zdravje in družbo, povezana z zlorabo etilfenidata ali EPH (etil fenil(piperidin-2-il)acetat), precejšnja. Evidenc o terapevtski uporabi etilfenidata ni. Strokovni odbor ugotavlja, da je mogoče etilfenidat podobno zlorabiti in da lahko ima podobne škodljive učinke kot snovi iz Tabele II Konvencije o psihotropnih substancah. Ker po mnenju strokovnega odbora o zlorabi ali verjetnosti zlorabe etilfenidata obstaja dovolj dokazov in to zato predstavlja problem javnega zdravja in družbeni problem, je uvedba mednarodnega nadzora nad to snovjo upravičena. Zato SZO priporoča, da se etilfenidat uvrsti v Tabelo II Konvencije o psihotropnih substancah.

               (26)

               Etilfenidat spremlja Evropski center za spremljanje drog in zasvojenosti z drogami kot novo psihoaktivno snov pod pogoji Sklepa 2005/387/PNZ. Etilfenidat je bil odkrit v 13 državah članicah. Je v prosti prodaji na trgu. Povezan je z resnimi neželenimi dogodki, tudi z okužbami mehkega tkiva in smrtnimi primeri. V okviru sistema zgodnjega opozarjanja na nevarnost je bilo objavljeno opozorilo o nevarnosti, ki jo okužbe mehkega tkiva, povezane z vbrizgavanjem, pomenijo za javno zdravje.

               (27)

               Zato bi morale države članice zavzeti stališče, da se etilfenidat doda v Tabelo II Konvencije o psihotropnih substancah.

               (28)

               Glede na oceno strokovnega odbora je stopnja tveganja za javno zdravje in družbo, povezana z zlorabo MPA ali metiopropamina (N-metil-1-(tiofen-2-il)propan-2-amin), precejšnja. Evidenc o terapevtski uporabi MPA ni. Strokovni odbor ugotavlja, da je MPA mogoče podobno zlorabiti in da lahko ima podobne škodljive učinke kot snovi iz Tabele II Konvencije o psihotropnih substancah. Ker po mnenju strokovnega odbora o zlorabi ali verjetnosti zlorabe MPA obstaja dovolj dokazov in zato predstavlja problem javnega zdravja in družbeni problem, je uvedba mednarodnega nadzora nad to snovjo upravičena. Zato SZO priporoča, da se metiopropamin uvrsti v Tabelo II Konvencije o psihotropnih substancah.

               (29)

               Metiopropamin spremlja Evropski center za spremljanje drog in zasvojenosti z drogami kot novo psihoaktivno snov pod pogoji Sklepa 2005/387/PNZ. MPA je bil odkrit v 17 državah članicah. Je v prosti prodaji na trgu. Povezan je z resnimi neželenimi dogodki, tudi s smrtmi.

               (30)

               Zato bi morale države članice zavzeti stališče, da se metiopropamin doda v Tabelo II Konvencije o psihotropnih substancah.

               (31)

               Glede na oceno strokovnega odbora je stopnja tveganja za javno zdravje in družbo, povezana z zlorabo MDMB-CHMICA (metil N-{[1-(cikloheksilmetil)-1H-indol-3-il]karbonil}-3-metil-L-valinat), precejšnja. Evidenc o terapevtski uporabi MDMB-CHMICA ni. Strokovni odbor ugotavlja, da se MDMB-CHMICA podobno zlorablja in ima podobne škodljive učinke kot snovi iz Tabele II Konvencije o psihotropnih substancah. Ker po mnenju strokovnega odbora o zlorabi ali verjetnosti zlorabe MDMB-CHMICA obstaja dovolj dokazov in zato predstavlja problem javnega zdravja in družbeni problem, je uvedba mednarodnega nadzora nad to snovjo upravičena. Zato SZO priporoča, da se MDMB-CHMICA uvrsti v Tabelo II Konvencije o psihotropnih substancah.

               (32)

               Po poročilu o oceni tveganja Evropskega centra za spremljanje drog in zasvojenosti z drogami, pripravljenem v skladu z določbami člena 6(2), (3) in (4) Sklepa 2005/387/PNZ ter predloženem Komisiji in Svetu 28. julija 2016, zaradi velike jakosti MDMB-CHMICA in izredno spremenljivih količin te spojine v „zakonitih drogah“ obstaja veliko tveganje za akutno strupenost. Osem držav članic je poročalo o skupaj 28 smrtnih primerih in 25 akutnih zastrupitvah, povezanih z MDMB-CHMICA. Zato je Komisija 31. avgusta 2016 sprejela predlog za uvedbo nadzornih ukrepov na ravni EU za MDMB-CHMICA.

               (33)

               Zato bi morale države članice zavzeti stališče, da se MDMB-CHMICA doda v Tabelo II Konvencije o psihotropnih substancah.

               (34)

               Glede na oceno strokovnega odbora je stopnja tveganja za javno zdravje in družbo, povezana z zlorabo 5F-APINACA ali 5F-AKB-48 (N-(adamantan-1-il)-1-(5-fluoropentil)-1H-indazol-3-karboksamid), precejšnja. Evidenc o njegovi terapevtski uporabi ni. Strokovni odbor ugotavlja, da je 5F-APINACA mogoče podobno zlorabiti in da lahko ima podobne škodljive učinke kot snovi iz Tabele II Konvencije o psihotropnih substancah. Ker po mnenju strokovnega odbora o zlorabi ali verjetnosti zlorabe 5F-APINACA obstaja dovolj dokazov in zato predstavlja problem javnega zdravja in družbeni problem, je uvedba mednarodnega nadzora nad to snovjo upravičena. Zato SZO priporoča, da se 5F-APINACA uvrsti v Tabelo II Konvencije o psihotropnih substancah.

               (35)

               5F-APINACA spremlja Evropski center za spremljanje drog in zasvojenosti z drogami kot novo psihoaktivno snov pod pogoji Sklepa 2005/387/PNZ. 5F-APINACA je bil odkrit v 23 državah članicah. Je v prosti prodaji na trgu. Povezan je z resnimi neželenimi dogodki, tudi s smrtmi.

               (36)

               Zato bi morale države članice zavzeti stališče, da se 5F-APINACA doda v Tabelo II Konvencije o psihotropnih substancah.

               (37)

               Glede na oceno strokovnega odbora je stopnja tveganja za javno zdravje in družbo, povezana z zlorabo XLR-11 [1-(5-fluoropentil)-1H-indol-3-il](2,2,3,3-tetrametilciklopropil)metanon, precejšnja. Evidenc o terapevtski uporabi XLR-11 ni. Strokovni odbor ugotavlja, da je mogoče XLR-11 podobno zlorabiti in da lahko ima podobne škodljive učinke kot snovi iz Tabele II Konvencije o psihotropnih substancah, kot sta JWH-018 in AM-2201. Ker po mnenju strokovnega odbora o zlorabi ali verjetnosti zlorabe XLR-11 obstaja dovolj dokazov in zato predstavlja problem javnega zdravja in družbeni problem, je uvedba mednarodnega nadzora nad to snovjo upravičena. Zato SZO priporoča, da se XLR-11 uvrsti v Tabelo II Konvencije o psihotropnih substancah.

               (38)

               XLR-11 spremlja Evropski center za spremljanje drog in zasvojenosti z drogami kot novo psihoaktivno snov pod pogoji Sklepa 2005/387/PNZ. XLR-11 je bil odkrit v 17 državah članicah Unije. Je v prosti prodaji na trgu. Povezan je z manjšim številom resnih neželenih dogodkov, med drugim z najmanj enim odkritim smrtnim primerom, in v okviru sistema zgodnjega opozarjanja na nevarnost je bilo objavljeno opozorilo o nevarnosti, ki jo pomeni za javno zdravje.

               (39)

               Zato bi morale države članice zavzeti stališče, da se XLR-11 doda v Tabelo II Konvencije o psihotropnih substancah.

               (40)

               Okvirni sklep 2004/757/PNZ in Sklep Sveta 2005/387/PNZ sta za Dansko zavezujoča, zato sodeluje pri sprejetju in uporabi tega sklepa.

               (41)

               Okvirni sklep 2004/757/PNZ in Sklep 2005/387/PNZ sta za Irsko zavezujoča, zato sodeluje pri sprejetju in uporabi tega sklepa.

               (42)

               Okvirni sklep 2004/757/PNZ in Sklep 2005/387/PNZ za Združeno kraljestvo nista zavezujoča, zato ne sodeluje pri sprejetju tega sklepa, ki zanj ni zavezujoč in se v njem ne uporablja –

         SPREJEL NASLEDNJI SKLEP:
   Člen 1
   Stališče, ki ga v imenu Evropske unije zavzamejo države članice v Komisiji za droge 13. do 17. marca 2017, ko naj bi navedeni organ na šestdesetem zasedanju sprejel sklepe o vključitvi dodatnih snovi v tabele Enotne konvencije Združenih narodov o mamilih iz leta 1961, kakor je bila spremenjena s Protokolom iz leta 1972, in Konvencije Združenih narodov o psihotropnih substancah iz leta 1971, je v skladu s Prilogo k temu sklepu.
   Stališče izrazijo države članice, ki so članice Komisije za droge, pri čemer nastopajo skupaj v interesu Unije.
   Člen 2
   Ta sklep je naslovljen na države članice v skladu s Pogodbama.

      V Bruslju, 7. marca 2017

            Za Svet

            Predsednik

         L. GRECH

      (1)  Okvirni sklep Sveta 2004/757/PNZ z dne 25. oktobra 2004 o opredelitvi minimalnih določb glede elementov kaznivih dejanj in kazni na področju nedovoljenega prometa s prepovedanimi drogami (UL L 335, 11.11.2004, str. 8).

      (2)  Sklep Sveta 2005/387/PNZ z dne 10. maja 2005 o izmenjavi podatkov, oceni tveganja in nadzoru nad novimi psihoaktivnimi snovmi (UL L 127, 20.5.2005, str. 32).

      PRILOGA
      Stališče, ki ga zavzamejo države članice, ki so članice Komisije za droge, pri čemer nastopajo skupaj v interesu Unije, na šestdesetem zasedanju Komisije za droge, ki bo 13. do 17. marca 2017 v zvezi s spremembami področja nadzora snovi:

                  (1)

                  U-47700 je treba vključiti v Tabelo I Enotne konvencije o mamilih iz leta 1961, kakor je bila spremenjena s Protokolom iz leta 1972.

                  (2)

                  Butirfentanil je treba vključiti v Tabelo I Enotne konvencije o mamilih iz leta 1961, kakor je bila spremenjena s Protokolom iz leta 1972.

                  (3)

                  4-MEC (4-metiletkatinon) je treba vključiti v Tabelo II Konvencije o psihotropnih substancah iz leta 1971.

                  (4)

                  Etilon je treba vključiti v Tabelo II Konvencije o psihotropnih substancah iz leta 1971.

                  (5)

                  Pentedron (α-metilaminovalerofenon) je treba vključiti v Tabelo II Konvencije o psihotropnih substancah iz leta 1971.

                  (6)

                  Etilfenidat (EPH) je treba vključiti v Tabelo II Konvencije o psihotropnih substancah iz leta 1971.

                  (7)

                  MPA (metiopropamin) je treba vključiti v Tabelo II Konvencije o psihotropnih substancah iz leta 1971.

                  (8)

                  MDMB-CHMICA je treba vključiti v Tabelo II Konvencije o psihotropnih substancah iz leta 1971.

                  (9)

                  5F-APINACA (5F-AKB48) je treba vključiti v Tabelo II Konvencije o psihotropnih substancah iz leta 1971.

                  (10)

                  XLR-11 je treba vključiti v Tabelo II Konvencije o psihotropnih substancah iz leta 1971.


title: Sklep Sveta (EU) 2016/1224 z dne 18. julija 2016 o sklenitvi Protokola k Evro-mediteranskemu sporazumu o pridružitvi med Evropsko skupnostjo in njenimi državami članicami na eni strani ter Libanonsko republiko na drugi strani zaradi upoštevanja pristopa Češke republike, Republike Estonije, Republike Ciper, Republike Latvije, Republike Litve, Madžarske, Republike Malte, Republike Poljske, Republike Slovenije in Slovaške republike k Evropski uniji

text:
               28.7.2016

               SL

               Uradni list Evropske unije

               L 202/1

         SKLEP SVETA (EU) 2016/1224
   z dne 18. julija 2016
   o sklenitvi Protokola k Evro-mediteranskemu sporazumu o pridružitvi med Evropsko skupnostjo in njenimi državami članicami na eni strani ter Libanonsko republiko na drugi strani zaradi upoštevanja pristopa Češke republike, Republike Estonije, Republike Ciper, Republike Latvije, Republike Litve, Madžarske, Republike Malte, Republike Poljske, Republike Slovenije in Slovaške republike k Evropski uniji
   SVET EVROPSKE UNIJE JE –
   ob upoštevanju Pogodbe o delovanju Evropske unije in zlasti člena 217 v povezavi s točko (a) člena 218(6) in členom 218(8) Pogodbe,
   ob upoštevanju Akta o pristopu iz leta 2003 in zlasti člena 6(2) Akta,
   ob upoštevanju predloga Evropske komisije,
   ob upoštevanju odobritve Evropskega parlamenta,
   ob upoštevanju naslednjega:

               (1)

               Protokol k Evro-mediteranskemu sporazumu o pridružitvi med Evropsko skupnostjo in njenimi državami članicami na eni strani ter Libanonsko republiko na drugi strani (v nadaljnjem besedilu: Protokol) je bil podpisan v imenu Unije in njenih držav članic 1. aprila 2015.

               (2)

               Protokol bi bilo treba odobriti –

         SPREJEL NASLEDNJI SKLEP:
   Člen 1
   Protokol k Evro-mediteranskemu sporazumu o pridružitvi med Evropsko skupnostjo in njenimi državami članicami na eni strani ter Libanonsko republiko na drugi strani zaradi upoštevanja pristopa Češke republike, Republike Estonije, Republike Ciper, Republike Latvije, Republike Litve, Madžarske, Republike Malte, Republike Poljske, Republike Slovenije in Slovaške republike k Evropski uniji se odobri v imenu Unije in njenih držav članic (1).
   Člen 2
   Predsednik Sveta v imenu Unije pošlje naslednje uradno obvestilo:

      „Zaradi začetka veljavnosti Lizbonske pogodbe 1. decembra 2009 je Evropske unija nadomestila in nasledila Evropsko skupnost in od tega dne izvršuje vse pravice in prevzema vse obveznosti Evropske skupnosti. Zato se v besedilu Evro-mediteranskega sporazuma in Protokola sklicevanja na ‚Evropsko skupnost‘ ali na ‚Skupnost‘ razumejo kot sklicevanje na ‚Evropsko unijo‘ ali ‚Unijo‘.“

   Člen 3
   Ta sklep začne veljati na dan sprejetja.

      V Bruslju, 18. julija 2016

            Za Svet

            Predsednica

         F. MOGHERINI

      (1)  Protokol je priložen sklepu o podpisu.


title: 2009/124/ES: Sklep Komisije z dne 4. februarja 2009 o imenovanju predstavnikov zasebnega sektorja za člane strokovne skupine Skupnega foruma za transferne cene

text:
               13.2.2009

               SL

               Uradni list Evropske unije

               L 42/18

      SKLEP KOMISIJE

   z dne 4. februarja 2009
   o imenovanju predstavnikov zasebnega sektorja za člane strokovne skupine Skupnega foruma za transferne cene
   (2009/124/ES)
   KOMISIJA EVROPSKIH SKUPNOSTI JE –
   ob upoštevanju Pogodbe o ustanovitvi Evropske skupnosti,
   ob upoštevanju Sklepa Komisije 2007/75/ES z dne 22. decembra 2006 o ustanovitvi strokovne skupine za transferne cene za svetovanje Komisiji pri davčnih vprašanjih glede transfernih cen (1) in zlasti člena 4 Sklepa,
   ob upoštevanju javnega razpisa za člane iz poslovnega sektorja in predsednika Skupnega foruma za transferne cene, ki je bil objavljen 22. decembra 2006 na spletni strani Generalnega direktorata za obdavčenje in carinsko unijo,
   ob upoštevanju Sklepa Komisije 2007/233/ES z dne 12. aprila 2007 o imenovanju predstavnikov zasebnega sektorja za člane strokovne skupine Skupnega foruma za transferne cene (2) za obnovljiv mandat dveh let,
   ob upoštevanju naslednjega:

               (1)

               Komisija v skladu s členom 4 Sklepa 2007/75/ES imenuje predsednika in največ petnajst strokovnjakov iz zasebnega sektorja, ki imajo znanje in izkušnje na področju transfernih cen.

               (2)

               Mandat predstavnikov zasebnega sektorja v Skupnem forumu za transferne cene poteče 28. februarja 2009. Zato je treba imenovati enega novega člana ter obnoviti mandat predsednika in drugih sedanjih članov.

               (3)

               Člani Skupnega foruma za transferne cene morajo biti imenovani za obdobje dveh let, ki se začne 1. marca 2009 –

         SKLENILA:
   Člen 1
   Komisija s tem sklepom za dve leti imenuje predsednika in 15 članov, ki zastopajo zasebni sektor, v strokovni skupini Skupnega foruma za transferne cene in katerih imena so navedena v Prilogi.
   Člen 2
   Ta sklep začne veljati 1. marca 2009.

      V Bruslju, 4. februarja 2009

            Za Komisijo

         Robert VERRUE

            Generalni direktor za obdavčenje in carinsko unijo

      (1)  UL L 32, 6.2.2007, str. 189.

      (2)  UL L 100, 17.4.2007, str. 25.

      PRILOGA
      Ponovno imenovani predsednik
      Bruno GIBERT

         Člani, ki predstavljajo zasebni sektor

      Ponovno imenovani člani
      Dirk VAN STAPPEN
      Isabel VERLINDEN
      Svetla MARINOVA
      Werner STUFFER
      Heinz-Klaus KROPPEN
      Kennet PETTERSSON
      Sabine WAHL
      Guglielmo MAISTO
      Guy KERSCH
      Theo KEIJZER
      Monique VAN HERKSEN
      Eduardo GRACIA
      Michael SUFRIN
      Nicholas DEE
      Novi član
      Andrea BONZANO


title: Sklep Izvršnega Odbora z dne 28. aprila 1999 o nezakoniti trgovini z orožjem (SCH/Com-ex (99)10)

text:
Pomembno pravno obvestilo

|

41999D0010

Uradni list L 239 , 22/09/2000 str. 0469 - 0473

		Sklep Izvršnega Odboraz dne 28. aprila 1999o nezakoniti trgovini z orožjem(SCH/Com-ex (99)10)IZVRŠNI ODBOR JEob upoštevanju člena 132 Konvencije o izvajanju Schengenskega sporazuma,ob upoštevanju člena 91 zgoraj navedene konvencije,SKLENIL:V prihodnje pogodbenice vsako leto do 31. julija za svojo državo predložijo letne podatke za predhodno leto o nezakoniti trgovini z orožjem na podlagi skupne tabele za obdelavo statističnih podatkov v prilogi dokumenta SCH/I-ar (98)32.Luxembourg, 28. aprila 1999PredsednikC. H. Schapper--------------------------------------------------SCH/I-Ar (98)32PRILOGA+++++ TIFF ++++++++++ TIFF ++++++++++ TIFF ++++++++++ TIFF +++++--------------------------------------------------


title: Sklep Sveta (EU) 2017/225 z dne 7. februarja 2017 o sklenitvi, v imenu Unije, Sporazuma med Evropsko unijo in Tuvalujem o odpravi vizumske obveznosti za kratkoročno bivanje

text:
               10.2.2017

               SL

               Uradni list Evropske unije

               L 35/1

         SKLEP SVETA (EU) 2017/225
   z dne 7. februarja 2017
   o sklenitvi, v imenu Unije, Sporazuma med Evropsko unijo in Tuvalujem o odpravi vizumske obveznosti za kratkoročno bivanje
   SVET EVROPSKE UNIJE JE –
   ob upoštevanju Pogodbe o delovanju Evropske unije in zlasti točke (a) člena 77(2) v povezavi s točko (a)(v) drugega pododstavka člena 218(6) Pogodbe,
   ob upoštevanju predloga Evropske komisije,
   ob upoštevanju odobritve Evropskega parlamenta (1),
   ob upoštevanju naslednjega:

               (1)

               Komisija je v imenu Unije s pogajanji dosegla sporazum s Tuvalujem o odpravi vizumske obveznosti za kratkoročno bivanje (v nadaljnjem besedilu: Sporazum).

               (2)

               Sporazum je bil podpisan in se začasno uporablja od 1. julija 2016 (2) v skladu s Sklepom Sveta (EU) 2016/1342.

               (3)

               S Sporazumom se ustanovi skupni odbor strokovnjakov za upravljanje Sporazuma. Unijo v skupnem odboru zastopa Komisija, ki ji pomagajo predstavniki držav članic.

               (4)

               Ta sklep predstavlja razvoj določb schengenskega pravnega reda pri katerem Združeno kraljestvo ne sodeluje v skladu s Sklepom Sveta 2000/365/ES (3); Združeno kraljestvo torej ne sodeluje pri sprejetju tega sklepa, ki zato zanj ni zavezujoč in se v njem ne uporablja.

               (5)

               Ta sklep predstavlja razvoj določb schengenskega pravnega reda pri katerem Irska ne sodeluje v skladu s Sklepom Sveta 2002/192/ES (4); Irska torej ne sodeluje pri sprejetju tega sklepa, ki zato zanjo ni zavezujoč in se v njej ne uporablja.

               (6)

               Sporazum bi bilo treba odobriti –

         SPREJEL NASLEDNJI SKLEP:
   Člen 1
   Sporazum med Evropsko unijo in Tuvalujem o odpravi vizumske obveznosti za kratkoročno bivanje se odobri v imenu Unije.
   Člen 2
   Predsednik Sveta v imenu Unije pošlje uradno obvestilo iz člena 8(1) Sporazuma (5).
   Člen 3
   Komisija ob pomoči predstavnikov držav članic zastopa Unijo v skupnem odboru strokovnjakov, ustanovljenem v skladu s členom 6 Sporazuma.
   Člen 4
   Ta sklep začne veljati na dan sprejetja.

      V Bruslju, 7. februarja 2017

            Za Svet

            Predsednik

         L. GRECH

      (1)  Odobritev z dne 1. decembra 2016.

      (2)  Sklep Sveta (EU) 2016/1342 z dne 24. junija 2016 o podpisu, v imenu Evropske unije, in začasni uporabi Sporazuma med Evropsko unijo in Tuvalujem o odpravi vizumske obveznosti za kratkoročno bivanje (UL L 213, 6.8.2016, str. 1).

      (3)  Sklep Sveta 2000/365/ES z dne 29. maja 2000 o prošnji Združenega kraljestva Velike Britanije in Severne Irske za sodelovanje pri izvajanju nekaterih določb schengenskega pravnega reda (UL L 131, 1.6.2000, str. 43).

      (4)  Sklep Sveta 2002/192/ES z dne 28. februarja 2002 o prošnji Irske, da sodeluje pri izvajanju nekaterih določb schengenskega pravnega reda (UL L 64, 7.3.2002, str. 20).

      (5)  Generalni sekretariat Sveta v Uradnem listu Evropske unije objavi datum začetka veljavnosti Sporazuma.


title: 2006/843/ES: Sklep Evropskega parlamenta z dne 27. aprila 2006 o zaključnem računu Evropske agencije za pomorsko varnost za proračunsko leto 2004

text:
               6.12.2006

               SL

               Uradni list Evropske unije

               L 340/124

         SKLEP EVROPSKEGA PARLAMENTA
   z dne 27. aprila 2006
   o zaključnem računu Evropske agencije za pomorsko varnost za proračunsko leto 2004
   (2006/843/ES)
   EVROPSKI PARLAMENT,

               —

               ob upoštevanju letnega zaključnega računa Evropske agencije za pomorsko varnost za proračunsko leto 2004 (1),

               —

               ob upoštevanju poročila Računskega sodišča o letnih računovodskih izkazih Evropske agencije za pomorsko varnost za proračunsko leto 2004, skupaj z odgovori Agencije (2),

               —

               ob upoštevanju priporočila Sveta z dne 14. marca 2006 (5972/2006 – C6-0093/2006),

               —

               ob upoštevanju Pogodbe ES in zlasti člena 276 Pogodbe,

               —

               ob upoštevanju Uredbe Sveta (ES, Euratom) št. 1605/2002 z dne 25. junija 2002 o finančni uredbi, ki se uporablja za splošni proračun Evropskih skupnosti (3), in zlasti člena 185 Uuredbe,

               —

               ob upoštevanju Uredbe (ES) št. 1406/2002 Evropskega Parlamenta in Sveta z dne 27. junija 2002 o ustanovitvi Evropske agencije za pomorsko varnost (4), in zlasti člena 19 Uredbe,

               —

               ob upoštevanju Uredbe Komisije (ES, Euratom) št. 2343/2002 z dne 23. decembra 2002 o okvirni finančni uredbi za organe iz člena 185 Uredbe Sveta (ES, Euratom) št. 1605/2002 o finančni uredbi, ki se uporablja za splošni proračun Evropskih skupnosti (5), in zlasti člena 94 Uredbe,

               —

               ob upoštevanju člena 71 in Priloge V svojega Poslovnika,

               —

               ob upoštevanju poročila Odbora za proračunski nadzor ter mnenja Odbora za promet in turizem (A6-0103/2006),

               1.

               se seznani z naslednjimi podatki iz računovodskih izkazov Evropske agencije za pomorsko varnost za proračunski leti 2004 in 2003:
               Izkaz prihodkov in odhodkov za proračunski leti 2004 in 2003

                           (v 1000 EUR)

                           2004

                           2003  (6)

                           Prihodki

                           Subvencije Skupnosti

                           12 800

                           2 630

                           Drugi prihodki

                           5

                           2

                              Proračunski prihodki skupaj (a)

                              12 805

                              2 632

                           Odhodki

                           Zaposleni – Naslov I proračuna

                           Plačila

                           3 594

                           647

                           Prenesena sredstva

                           143

                           66

                           Administracija – Naslov II proračuna

                           Plačila

                           635

                           238

                           Prenesena sredstva

                           684

                           315

                           Poslovanje – Naslov III proračuna

                           Plačila

                           437

                           13

                           Prenesena sredstva

                           2 074

                           155

                              Proračunski odhodki skupaj (b)

                              7 567

                              1 434

                              Saldo (c = a - b)

                              5 238

                              1 198

                           Prenesena in razveljavljena sredstva

                           251

                           —

                           Tečajne razlike

                           - 1

                           0

                              Saldo izvrševanja proračuna za proračunsko leto (d)

                              5 488

                              1 198

                           Spremembe pri avtomatskih prenosih sredstev in fakture, ki bodo prejete

                           2 089

                           399

                           Spremembe pri naložbah za proračunsko leto

                           242

                           11

                           Spremembe pri dolgovih (Komisija)

                           - 5 489

                           - 1 198

                           Amortizacija za proračunsko leto

                           - 43

                           - 3

                           Spremembe pri predujmih dobaviteljem

                           56

                           —

                              Rezultat ekonomskega popravka za proračunsko leto (e)

                              2 343

                              407

               2.

               odobri zaključni račun Evropske agencije za pomorsko varnost za proračunsko leto 2004;

               3.

               naroči svojemu predsedniku, naj ta sklep posreduje izvršnemu direktorju Evropske agencije za pomorsko varnost, Svetu, Komisiji in Računskemu sodišču ter poskrbi za objavo v Uradnem listu Evropske unije (serija L).

         Josep BORRELL FONTELLES

            Predsednik

         Julian PRIESTLEY

            Generalni sekretar

      (1)  UL C 269, 28.10.2005, str. 9.

      (2)  UL C 332, 28.12.2005, str. 30.

      (3)  UL L 248, 16.9.2002, str. 1.

      (4)  UL L 208, 5.8.2002, str. 1. Uredba, kakor je bila nazadnje spremenjena z Uredbo (ES) št. 724/2004 (UL L 129, 29.4.2004, str. 1).

      (5)  UL L 357, 31.12.2002, str. 72. Uredba, kakor je bila spremenjena z Uredbo (ES, Euratom) št. 1261/2005 (UL L 201, 2.8.2005, str. 3).

      (6)  Podatki za proračunsko leto 2003 so bili ponovno obdelani, tako da so v skladu z načelom računovodstva na podlagi nastanka poslovnega dogodka.
    ---documentbreak---

               6.12.2006

               SL

               Uradni list Evropske unije

               L 340/126

         RESOLUCIJA EVROPSKEGA PARLAMENTA
   s pripombami, ki so sestavni del sklepa o razrešnici glede izvrševanja proračuna Evropske agencije za pomorsko varnost za proračunsko leto 2004
   EVROPSKI PARLAMENT,

               —

               ob upoštevanju letnega zaključnega računa Evropske agencije za pomorsko varnost za proračunsko leto 2004 (1),

               —

               ob upoštevanju poročila Računskega sodišča o letnih računovodskih izkazih Evropske agencije za pomorsko varnost za proračunsko leto 2004, skupaj z odgovori Agencije (2),

               —

               ob upoštevanju priporočila Sveta z dne 14. marca 2006 (5972/2006 – C6-0093/2006),

               —

               ob upoštevanju Pogodbe ES in zlasti člena 276 Pogodbe,

               —

               ob upoštevanju Uredbe Sveta (ES, Euratom) št. 1605/2002 z dne 25. junija 2002 o finančni uredbi, ki se uporablja za splošni proračun Evropskih skupnosti (3), in zlasti člena 185 Uredbe,

               —

               ob upoštevanju Uredbe (ES) št. 1406/2002 Evropskega Parlamenta in Sveta z dne 27. junija 2002 o ustanovitvi Evropske agencije za pomorsko varnost (4), in zlasti člena 19 Uredbe,

               —

               ob upoštevanju Uredbe Komisije (ES, Euratom) št. 2343/2002 z dne 23. decembra 2002 o okvirni finančni uredbi za organe iz člena 185 Uredbe Sveta (ES, Euratom) št. 1605/2002 o finančni uredbi, ki se uporablja za splošni proračun Evropskih skupnosti (5), in zlasti člena 94 Uredbe,

               —

               ob upoštevanju člena 71 in Priloge V svojega Poslovnika,

               —

               ob upoštevanju poročila Odbora za proračunski nadzor ter mnenja Odbora za promet in turizem (A6-0103/2006),

               A.

               ker je Računsko sodišče navedlo, da je pridobilo zadostno zagotovilo, da so bili letni računovodski izkazi za proračunsko leto, ki se je končalo 31. decembra 2004, zanesljivi, in da so bile z njimi povezane transakcije kakor celota zakonite in pravilne,

               B.

               ker je Računsko sodišče navedlo, da je s strani vseh agencij prejelo zadostna zagotovila, razen izrecnih pridržkov, ki jih je oblikovalo za proračunsko leto 2004 v zvezi z Evropsko agencijo za obnovo, Evropskim centrom za razvoj poklicnega usposabljanja, Evropsko ustanovo za usposabljanje, Evropskim centrom za spremljanje rasizma in ksenofobije ter Evropsko agencijo za varnost hrane,

               1.

               opozarja, da Parlament v skladu s členom 185 finančne uredbe podeli razrešnico glede izvrševanja proračunov organov, ki jih ustanovijo Skupnosti in so pravne osebe, ki dejansko prejemajo donacije v breme proračuna; vendar opozarja, da se vsi ti organi ne financirajo v celoti ali delno z donacijami v breme proračuna; poudarja, da odločitev o razrešnici zato vključuje tako proračunska kakor tudi neproračunska sredstva teh organov; meni, da je nesprejemljivo, da so nekateri organi, ki jih je ustanovila Unija, odgovorni za porabo dohodka iz drugih virov (ne iz proračuna), medtem ko drugi organi, ki ne prejmejo subvencije iz proračuna, za to niso odgovorni; potrjuje načelo, da morajo vse agencije Skupnosti, bodisi subvencionirane ali ne, pridobiti razrešnico Parlamenta, tudi če drug organ, pristojen za podelitev razrešnice, ukrepa na podlagi svojega ustanovnega besedila; meni, da je treba pregledati vsa besedila, ki niso v skladu s tem načelom;

               2.

               meni, da je tabela 1 iz poročila Računskega sodišča, ki je bilo prvič uvedeno med postopkom razrešnice za leto 2003 in ki povzema pooblastila in odgovornosti, upravljanje, vire, dejavnosti in storitve Agencije, zelo pomembna; ugotavlja, da je informacije iz tabele 1 zagotovila Agencija; poziva Računsko sodišče, da preveri vsebino tabele 1;

               3.

               vztraja, da bi si morale agencije poleg ustrezne porabe denarja prizadevati tudi za čim bolj uspešno in učinkovito porabo denarja; poziva Računsko sodišče, naj razmisli o možnosti razširitve svojih posebnih letnih poročil o agencijah tako, da bi vključevala pregled delovanja in doseganja ciljev; v tem smislu in v skladu s svojimi resolucijami o razrešnici za leto 2003 vztraja, da je treba upoštevati naslednje elemente, in sicer da se različne agencije, kolikor je mogoče, izogibajo podvajanju dela ter da se podrobno opredelijo ukrepi, namenjeni izboljšanju preglednosti in obveščanja javnosti, skupaj z ukrepi Skupnosti za podpiranje enakosti med spoloma na vseh ravneh zaposlovanja, usposabljanja in delitve odgovornosti;

               4.

               ugotavlja, da agencije Skupnosti nimajo vedno dobrega ugleda in da si številne od njih takšne negativne podobe ne zaslužijo; poudarja, da bi bilo treba državljane EU o tem primerno osveščati ter po potrebi in s primernimi sredstvi upravičiti obstoj teh agencij in njihove rezultate; poziva Komisijo, da s sredstvi, ki se ji zdijo potrebna, ustrezno ukrepa;

               5.

               ugotavlja, da je širitev Evropske unije leta 2004 pomembno vplivala na strukture in načine delovanja agencij Skupnosti ter da je več agencij v poročilih o dejavnostih opozorilo zlasti na povečanje števila upravnih delavcev; poziva Komisijo, da oceni resnične ali domnevne težave agencij in priporoča potrebne spremembe predpisov predpisov;

               6.

               ugotavlja, da si Komisija prizadeva uskladiti predstavitve poročil o dejavnosti svojih generalnih direktoratov; poziva k upoštevanju podobnega pristopa za poročila o dejavnosti agencij Skupnosti, ki se glede na vsebino zelo razlikujejo; poziva Komisijo, naj agencije Skupnosti opozori na to, katere informacije in kazalnike dejavnosti morajo zagotavljati;

               7.

               pozdravlja mnenje Računskega sodišča, da so računovodski izkazi Evropske agencije za pomorsko varnost za leto 2004 zanesljivi in da so z njimi povezane transakcije kakor celota zakonite in pravilne;

               8.

               poudarja, da mora Agencija v svojem proračunu jasno razlikovati med odobritvami za prevzem odgovornosti in odobritvami plačil; z zadovoljstvom ugotavlja, da je Agencija v stiku s Komisijo, da bi izdelala primeren model za predstavitev svojih proračunskih podatkov, ter pričakuje, da bo prihodnji proračun ustrezno predstavljen;

               9.

               ugotavlja nizko stopnjo izvrševanja proračuna 2004 in visoko stopnjo prenosov; upošteva pojasnitev Agencije, da je to rezultat poznega začetka javnih razpisov zaradi pomanjkanja operativnega vodstvenega osebja; upa, da so bile težave s kadrovsko strukturo rešene;

               10.

               obravnava ugotovitve Računskega sodišča o številnih nepravilnostih v notranjem nadzornem sistemu; z zadovoljstvom upošteva ukrepe, ki jih je Agencija sprejela za krepitev svojega notranjega nadzornega sistema in preprečitev takšnih težav v prihodnosti;

               11.

               obžaluje majhno uporabo sredstev za ukrepe proti onesnaževanju morja, za odobritve za prevzem obveznosti in odobritve plačil je bilo namreč uporabljenih le 200 000 EUR od razpoložljivih 700 000 EUR, kar predstavlja 28 % stopnjo; ponovno opozarja, da so ukrepi proti onesnaževanju ključni element dejavnosti Agencije in vztraja, da je treba razpoložljiva sredstva v prihodnosti učinkovito razporediti;

               12.

               ugotavlja, da so se subvencije Skupnosti za Agencijo povečale z 2 630 000 EUR v letu 2003 na 12 800 000 EUR v letu 2004 in da je Agencija v letu 2004 porabila manj kot 60 % teh subvencij;

               13.

               poziva Komisijo, naj pomaga agencijam, da bodo čim bolje sledile dogovorjenega delovnega načrta za prihodnje leto, da bi omogočile primerno načrtovanje in izvajanje dejavnosti ter se zlasti izognile večjim spremembam količine dela v zadnjem trenutku;

               14.

               poziva Komisijo, k izboljšanju sinergije med agencijami z učinkovitejšim sodelovanjem, izogibanjem podvajanju nalog in odpravljanjem pomanjkljivosti, zlasti na skupnih področjih, kakor so področja usposabljanja, povezovanja politik Skupnosti, vključevanja zadnjih sistemov upravljanja in reševanja težav, povezanih z dobrim upravljanjem proračuna.

      (1)  UL C 269,28.10. 2005, str. 9.

      (2)  UL C 332, 28.12.2005, str. 30.

      (3)  UL L 248, 16.9.2002, str. 1.

      (4)  UL L 208, 5.8.2002, str. 1. Uredba, kakor je bila nazadnje spremenjena z Uredbo (ES) št. 724/2004 (UL L 129, 29.4.2004, str. 1).

      (5)  UL L 357, 31.12.2002, str. 72. Uredba, kakor je bila spremenjena z Uredbo (ES, Euratom) št. 1261/2005 (UL L 201, 2.8.2005, str. 3).


title: Sklep Sveta (SZVP) 2017/347 z dne 27. februarja 2017 o podaljšanju mandata posebnega predstavnika Evropske unije v Bosni in Hercegovini

text:
               28.2.2017

               SL

               Uradni list Evropske unije

               L 50/70

         SKLEP SVETA (SZVP) 2017/347
   z dne 27. februarja 2017
   o podaljšanju mandata posebnega predstavnika Evropske unije v Bosni in Hercegovini
   SVET EVROPSKE UNIJE JE –
   ob upoštevanju Pogodbe o Evropski uniji ter zlasti člena 33 in člena 31(2) Pogodbe,
   ob upoštevanju predloga visokega predstavnika Unije za zunanje zadeve in varnostno politiko,
   ob upoštevanju naslednjega:

               (1)

               Svet je 19. januarja 2015 sprejel Sklep (SZVP) 2015/77 (1) o imenovanju Larsa-Gunnarja WIGEMARKA za posebnega predstavnika Evropske unije (PPEU) v Bosni in Hercegovini (BiH). Mandat PPEU se izteče 28. februarja 2017.

               (2)

               Mandat PPEU bi bilo treba podaljšati za nadaljnjih 16 mesecev.

               (3)

               PPEU bo svoj mandat izvajal v razmerah, ki se lahko poslabšajo in bi lahko ovirale doseganje ciljev zunanjega delovanja Unije iz člena 21 Pogodbe –

         SPREJEL NASLEDNJI SKLEP:
   Člen 1
   Posebni predstavnik Evropske unije
   Mandat Larsa-Gunnarja WIGEMARKA kot PPEU v Bosni in Hercegovini (BiH) se podaljša do 30. junija 2018. Svet lahko na podlagi ocene Političnega in varnostnega odbora (PVO) in predloga visokega predstavnika Unije za zunanje zadeve in varnostno politiko (VP) odloči, da mandat PPEU predčasno preneha.
   Člen 2
   Cilji politike
   1.   Mandat PPEU temelji na naslednjih ciljih politike Unije v BiH:

               (a)

               nenehno napredovanje v okviru stabilizacijsko-pridružitvenega procesa;

               (b)

               stabilna, delujoča, mirna, večetnična in združena BiH, ki mirno sodeluje s svojimi sosedami, in

               (c)

               zagotavljanje, da BiH nepovratno napreduje proti članstvu v Uniji.

         2.   Unija bo prav tako še naprej podpirala izvajanje Splošnega okvirnega sporazuma za mir v BiH.
   Člen 3
   Mandat
   Da bi se dosegli cilji politike, je mandat PPEU:

               (a)

               zagotavljati svetovanje in pomoč Unije v političnem procesu, zlasti s spodbujanjem dialoga med različnimi ravnmi vladanja;

               (b)

               zagotavljati doslednost in skladnost ukrepov Unije;

               (c)

               omogočati lažji napredek pri uresničevanju političnih, gospodarskih in evropskih prednostnih nalog, zlasti s spodbujanjem izvajanja usklajevalnega mehanizma v zvezi z EU in nenehnim izvajanjem programa reform;

               (d)

               spremljati izvršne in zakonodajne organe na vseh ravneh vladanja v BiH in jim svetovati ter vzdrževati stike z oblastmi in političnimi strankami v BiH;

               (e)

               skrbeti za uresničevanje prizadevanj Unije v okviru najrazličnejših dejavnosti na področju pravne države in reforme varnostnega sektorja, spodbujati splošno usklajenost prizadevanj Unije pri preprečevanju organiziranega kriminala in korupcije ter v boju proti terorizmu in ta prizadevanja usmerjati glede na lokalne politične razmere ter o tem po potrebi tudi pripravljati ocene in napotke za VP in Komisijo;

               (f)

               zagotavljati podporo za okrepljeno in učinkovitejšo povezanost kazenskega pravosodja in policije v BiH ter za iniciative, s katerimi se želi okrepiti učinkovitost in nepristranskost pravosodnih institucij, zlasti strukturirani dialog o pravosodju;

               (g)

               brez poseganja v vojaško strukturo poveljevanja poveljniku sil EU zagotavljati politične smernice glede vojaških vprašanj, povezanih z lokalno politiko, zlasti kar zadeva občutljive operacije, ter odnosov s tamkajšnjimi organi in tamkajšnjimi mediji in prispevati k posvetovanjem o strateškem pregledu EUFOR/ALTHEA; posvetovati se s poveljnikom sil EU pred političnim ukrepanjem, ki bi lahko vplivalo na varnostne razmere ter usklajevati sporočila za lokalne organe in druge mednarodne organizacije;

               (h)

               usklajevati in uresničevati prizadevanja Unije na področju komuniciranja z javnostjo v BiH o zadevah, povezanih z EU;

               (i)

               promovirati vključevanje v EU, in sicer s ciljno usmerjeno javno diplomacijo in dejavnostmi EU za obveščanje, ki zagotavljajo, da javnost v BiH bolje razume in podpira zadeve, povezane z EU, ter pri tem med drugim sodelovati s tamkajšnjimi civilnodružbenimi akterji;

               (j)

               prispevati k razvoju in utrjevanju spoštovanja človekovih pravic in temeljnih svoboščin v BiH v skladu s politiko in smernicami EU na področju človekovih pravic;

               (k)

               spodbujati pristojne organe BiH k popolnemu sodelovanju z Mednarodnim kazenskim sodiščem za nekdanjo Jugoslavijo (MKSNJ);

               (l)

               skladno s procesom povezovanja z EU svetovati, pomagati, podpirati in spremljati politični dialog o potrebnih ustavnih in ustreznih zakonodajnih spremembah;

               (m)

               vzdrževati tesne stike in se posvetovati z visokim predstavnikom v BiH in drugimi ustreznimi mednarodnimi organizacijami, ki so dejavne v tej državi; ter v tej zvezi obveščati Svet ter tudi urad visokega predstavnika o razpravah na terenu glede mednarodne prisotnosti v državi;

               (n)

               po potrebi svetovati VP glede fizičnih ali pravnih oseb, proti katerim bi lahko bili, glede na razmere v BiH, uvedeni omejevalni ukrepi;

               (o)

               brez poseganja v ustrezne strukture poveljevanja pomagati zagotavljati usklajeno delovanje vseh instrumentov Unije na terenu za doseganje ciljev politik Unije.

         Člen 4
   Izvajanje mandata
   1.   PPEU je odgovoren za izvajanje mandata, pri tem pa je pod nadzorom VP.
   2.   PVO vzdržuje prednostne stike s PPEU in je glavna točka PPEU za stike s Svetom. PVO brez poseganja v pristojnosti VP strateško vodi in politično usmerja PPEU v okviru njegovega mandata PPEU.
   3.   PPEU tesno sodeluje z Evropsko službo za zunanje delovanje (ESZD) in njenimi ustreznimi oddelki.
   Člen 5
   Financiranje
   1.   Referenčni finančni znesek za kritje odhodkov, povezanih z mandatom PPEU, za obdobje od 1. marca 2017 do 30. junija 2018 je 7 690 000 EUR.
   2.   Odhodki se upravljajo v skladu s postopki in pravili, ki se uporabljajo za splošni proračun Unije. Sodelovanje fizičnih in pravnih oseb v postopku oddaje javnih naročil s strani PPEU je možno brez omejitev. Za blago, ki ga kupi PPEU, se tudi ne uporablja pravilo glede porekla.
   3.   Upravljanje odhodkov se uredi s pogodbo med PPEU in Komisijo. PPEU za vse odhodke odgovarja Komisiji.
   Člen 6
   Oblikovanje in sestava ekipe
   1.   Določi se posebno osebje, ki pomaga PPEU pri izvajanju mandata in prispevanju k skladnosti, prepoznavnosti in učinkovitosti celotne dejavnosti Unije v BiH. PPEU je v okviru svojega mandata in ustreznih razpoložljivih finančnih sredstev odgovoren za sestavo ekipe. Ekipa vključuje strokovnjake za določena vprašanja politik, ki so potrebni v sklopu mandata. PPEU nemudoma obvesti Svet in Komisijo o sestavi ekipe.
   2.   Države članice, institucije Unije in ESZD lahko predlagajo začasno dodelitev osebja za delo pri PPEU. Plače tega začasno dodeljenega osebja krije država članica pošiljateljica, institucija Unije, ki ga pošilja, oziroma ESZD. na delo k PPEU se lahko pošljejo tudi strokovnjaki, ki so jih države članice začasno dodelile v institucije Unije ali ESZD. Mednarodno pogodbeno osebje ima državljanstvo ene od držav članic.
   3.   Vse začasno dodeljeno osebje ostane pod upravno pristojnostjo države članice pošiljateljice, institucije Unije, ki ga pošilja, oziroma ESZD ter opravlja svoje obveznosti in deluje v interesu mandata PPEU.
   Člen 7
   Privilegiji in imunitete PPEU in osebja PPEU
   Po potrebi se o privilegijih, imunitetah in dodatnih jamstvih, potrebnih za izpolnitev in nemoteno izvajanje misije PPEU ter članov osebja PPEU, doseže dogovor z državami gostiteljicami. Države članice in ESZD v ta namen zagotovijo vso potrebno podporo.
   Člen 8
   Varnost tajnih podatkov EU
   PPEU in člani ekipe PPEU spoštujejo načela in minimalne standarde varovanja tajnih podatkov iz Sklepa Sveta 2013/488/EU (2).
   Člen 9
   Dostop do informacij in logistična podpora
   1.   Države članice, Komisija in generalni sekretariat Sveta PPEU zagotovijo dostop do vseh ustreznih informacij.
   2.   Delegacija Unije in/ali države članice, kakor je ustrezno, v regiji zagotavljajo logistično podporo.
   Člen 10
   Varnost
   V skladu s politiko Unije o varnosti osebja, ki je v okviru operativnih zmogljivosti iz naslova V Pogodbe napoteno zunaj Unije, PPEU v skladu z mandatom PPEU in na podlagi varnostnih razmer na območju, za katerega je odgovoren, sprejme vse razumno izvedljive ukrepe za varnost vsega osebja, ki je pod neposrednim nadzorom PPEU, zlasti tako, da:

               (a)

               na podlagi smernic ESZD pripravi poseben varnostni načrt, ki vključuje posebne ukrepe za fizično varnost, organizacijsko varnost in varnost postopkov, ureja upravljanje varnih premikov osebja na območje, za katerega je odgovoren, in znotraj njega ter obvladovanje dogodkov, ki ogrožajo varnost, ter vključuje načrt za ravnanje v nepredvidenih razmerah in načrt za evakuacijo;

               (b)

               zagotovi, da je vse osebje, napoteno zunaj Unije, zavarovano za visoko stopnjo tveganja glede na razmere na območju, za katerega je odgovoren,;

               (c)

               zagotovi, da so vsi člani ekipe PPEU, ki so napoteni zunaj Unije, vključno z lokalnim pogodbenim osebjem, pred prihodom na območje, za katerega je odgovoren, ali ob prihodu nanj opravili ustrezno varnostno usposabljanje glede na stopnjo ogroženosti, ki jo je za to območje določila ESZD;

               (d)

               zagotovi, da se izvajajo vsa dogovorjena priporočila, pripravljena na podlagi rednih ocen varnosti, za Svet, VP in Komisijo pa pripravlja pisna poročila o izvajanju teh priporočil ter o drugih varnostnih vidikih v okviru poročila o napredku in poročila izvajanju mandata.

         Člen 11
   Poročanje
   PPEU za VP in PVO redno pripravlja ustna in pisna poročila. PPEU po potrebi poroča tudi delovnim skupinam Sveta. Redna poročila se razpošljejo prek omrežja COREU. PPEU lahko pripravlja poročila za Svet za zunanje zadeve. V skladu s členom 36 Pogodbe lahko PPEU sodeluje pri obveščanju Evropskega parlamenta.
   Člen 12
   Usklajevanje
   1.   PPEU prispeva k enotnosti, usklajenosti in učinkovitosti ukrepanja Unije ter pomaga zagotavljati, da se za doseganje ciljev politike Unije vsi instrumenti Unije in ukrepi držav članic uporabljajo usklajeno. Dejavnosti PPEU so ustrezno usklajene z dejavnostmi Komisije in z dejavnostmi drugih PPEU, ki delujejo v tej regiji. PPEU organizira redne informativne sestanke za misije držav članic in delegacije Unije.
   2.   Na terenu se vzdržujejo tesni stiki z vodji misij držav članic in vodji delegacij Unije v regiji. Ti PPEU pri izvajanju njegovega mandata pomagajo po svojih najboljših močeh. PPEU je v stiku tudi z drugimi mednarodnimi in regionalnimi akterji na terenu in zlasti vzdržuje tesne stike z visokim predstavnikom v BiH.
   3.   V podporo operacijam Unije za krizno upravljanje PPEU skupaj z drugimi akterji Unije na terenu izboljša razširjanje in izmenjavo informacij med akterji Unije na območju operacij, da bi tako dosegli visoko raven skupnega zavedanja o razmerah in njihove presoje.
   Člen 13
   Pomoč v zvezi z zahtevki
   PPEU in osebje PPEU pomagajo pri zagotavljanju elementov za odgovore glede kakršnih koli zahtevkov in obveznosti, ki izhajajo iz mandatov predhodnih PPEU za BiH, in zagotavljajo upravno pomoč in dostop do ustrezne dokumentacije v ta namen.
   Člen 14
   Pregled
   Izvajanje tega sklepa in njegova usklajenost z drugimi prispevki Unije za zadevno regijo se redno preverjata. PPEU do 30. septembra 2017 predloži Svetu, VP in Komisiji poročilo o napredku, do 31. marca 2018 pa celovito poročilo o izvajanju mandata.
   Člen 15
   Začetek veljavnosti
   Ta sklep začne veljati na dan sprejetja.

      V Bruslju, 27. februarja 2017

            Za Svet

            Predsednik

         K. MIZZI

      (1)  Sklep Sveta (SZVP) 2015/77 z dne 19. januarja 2015 o imenovanju posebnega predstavnika Evropske unije v Bosni in Hercegovini (UL L 13, 20.1.2015, str. 7).

      (2)  Sklep Sveta 2013/488/EU z dne 23. septembra 2013 o varnostnih predpisih za varovanje tajnih podatkov EU (UL L 274, 15.10.2013, str. 1).


title: 2011/578/EU: Sklep Evropskega parlamenta z dne 10. maja 2011 o razrešnici glede izvrševanja proračuna Evropske agencije za okolje za proračunsko leto 2009#Resolucija Evropskega parlamenta z dne 10. maja 2011 s pripombami, ki so del sklepa o razrešnici glede izvrševanja proračuna Evropske agencije za okolje za proračunsko leto 2009

text:
               27.9.2011

               SL

               Uradni list Evropske unije

               L 250/155

         SKLEP EVROPSKEGA PARLAMENTA
   z dne 10. maja 2011
   o razrešnici glede izvrševanja proračuna Evropske agencije za okolje za proračunsko leto 2009
   (2011/578/EU)
   EVROPSKI PARLAMENT,

               —

               ob upoštevanju končnih letnih računovodskih izkazov Evropske agencije za okolje za proračunsko leto 2009,

               —

               ob upoštevanju poročila Računskega sodišča o letnih računovodskih izkazih Evropske agencije za okolje za proračunsko leto 2009, skupaj z odgovori Agencije (1),

               —

               ob upoštevanju priporočila Sveta z dne 15. februarja 2011 (05892/2011 – C7-0052/2011),

               —

               ob upoštevanju člena 276 Pogodbe ES in člena 319 Pogodbe o delovanju Evropske unije,

               —

               ob upoštevanju Uredbe Sveta (ES, Euratom) št. 1605/2002 z dne 25. junija 2002 o finančni uredbi, ki se uporablja za splošni proračun Evropskih skupnosti (2), in zlasti člena 185 Uredbe,

               —

               ob upoštevanju Uredbe Sveta (EGS) št. 1210/90 z dne 7. maja 1990 o ustanovitvi Evropske agencije za okolje ter Evropskega okoljskega informacijskega in opazovalnega omrežja (3), in zlasti člena 13 Uredbe,

               —

               ob upoštevanju Uredbe (ES) št. 401/2009 Evropskega parlamenta in Sveta z dne 23. aprila 2009 o Evropski agenciji za okolje in Evropskem okoljskem informacijskem in opazovalnem omrežju (4), in zlasti člena 13 Uredbe,

               —

               ob upoštevanju Uredbe Komisije (ES, Euratom) št. 2343/2002 z dne 19. novembra 2002 o okvirni finančni uredbi za organe iz člena 185 Uredbe Sveta (ES, Euratom) št. 1605/2002 o finančni uredbi za splošni proračun Evropskih skupnosti (5), in zlasti člena 94 Uredbe,

               —

               ob upoštevanju člena 77 in Priloge VI poslovnika,

               —

               ob upoštevanju poročila Odbora za proračunski nadzor ter mnenja Odbora za okolje, javno zdravje in varnost hrane (A7-0122/2011),

               1.

               podeli razrešnico izvršnemu direktorju Evropske agencije za okolje glede izvrševanja proračuna agencije za proračunsko leto 2009;

               2.

               navaja svoje pripombe v spodnji resoluciji;

               3.

               naroči svojemu predsedniku, naj ta sklep in resolucijo, ki je del sklepa, posreduje izvršnemu direktorju Evropske agencije za okolje, Svetu, Komisiji in Računskemu sodišču ter poskrbi za objavo v Uradnem listu Evropske unije (serija L).

            Predsednik

         Jerzy BUZEK

            Generalni sekretar

         Klaus WELLE

      (1)  UL C 338, 14.12.2010, str. 58.

      (2)  UL L 248, 16.9.2002, str. 1.

      (3)  UL L 120, 11.5.1990, str. 1.

      (4)  UL L 126, 21.5.2009, str. 13.

      (5)  UL L 357, 31.12.2002, str. 72.

      RESOLUCIJA EVROPSKEGA PARLAMENTA
      z dne 10. maja 2011
      s pripombami, ki so del sklepa o razrešnici glede izvrševanja proračuna Evropske agencije za okolje za proračunsko leto 2009
      EVROPSKI PARLAMENT,

                  —

                  ob upoštevanju končnih letnih računovodskih izkazov Evropske agencije za okolje za proračunsko leto 2009,

                  —

                  ob upoštevanju poročila Računskega sodišča o letnih računovodskih izkazih Evropske agencije za okolje za proračunsko leto 2009, skupaj z odgovori Agencije (1),

                  —

                  ob upoštevanju priporočila Sveta z dne 15. februarja 2011 (05892/2011 – C7-0052/2011),

                  —

                  ob upoštevanju člena 276 Pogodbe ES in člena 319 Pogodbe o delovanju Evropske unije,

                  —

                  ob upoštevanju Uredbe Sveta (ES, Euratom) št. 1605/2002 z dne 25. junija 2002 o finančni uredbi, ki se uporablja za splošni proračun Evropskih skupnosti (2), in zlasti člena 185 Uredbe,

                  —

                  ob upoštevanju Uredbe Sveta (EGS) št. 1210/90 z dne 7. maja 1990 o ustanovitvi Evropske agencije za okolje ter Evropskega okoljskega informacijskega in opazovalnega omrežja (3), in zlasti člena 13 Uredbe,

                  —

                  ob upoštevanju Uredbe (ES) št. 401/2009 Evropskega parlamenta in Sveta z dne 23. aprila 2009 o Evropski agenciji za okolje in Evropskem okoljskem informacijskem in opazovalnem omrežju (4), in zlasti člena 13 Uredbe,

                  —

                  ob upoštevanju Uredbe Komisije (ES, Euratom) št. 2343/2002 z dne 19. novembra 2002 o okvirni finančni uredbi za organe iz člena 185 Uredbe Sveta (ES, Euratom) št. 1605/2002 o finančni uredbi za splošni proračun Evropskih skupnosti (5), in zlasti člena 94 Uredbe,

                  —

                  ob upoštevanju člena 77 in Priloge VI poslovnika,

                  —

                  ob upoštevanju poročila Odbora za proračunski nadzor ter mnenja Odbora za okolje, javno zdravje in varnost hrane (A7-0122/2011),

                  A.

                  ker je Računsko sodišče navedlo, da je prejelo zadostno zagotovilo o zanesljivosti letnih računovodskih izkazov za proračunsko leto 2009 ter o zakonitosti in pravilnosti z njimi povezanih transakcij,

                  B.

                  ker je Parlament 5. maja 2010 izvršnemu direktorju Evropske agencije za okolje podelil razrešnico glede izvrševanja proračuna agencije za proračunsko leto 2008 (6) in v resoluciji, ki spremlja sklep o razrešnici, med drugim:

                              —

                              pozval agencijo, naj še naprej redno (vsakih 5 let) zagotavlja pripravo zunanje neodvisne ocene na podlagi ustanovitvene Uredbe (EGS) št. 1210/90 in delovnih načrtov, ki jih je sprejel upravni odbor,

                              —

                              se seznanil z ugotovitvijo Računskega sodišča, da bi bilo treba namesto tega, da so bili plačani stroški storitev podjetja, ki so ga izbrali lastniki stavbe, pripraviti javni razpis za podpis pogodbe o obnovitvi prostorov, ki jih ima agencija v zakupu,

                              —

                              priznal, da je agencija izvedla 9 od 27 priporočil, ki jih je od leta 2006 pripravila notranja revizijska služba,

                  C.

                  ker je proračun agencije za leto 2009 znašal 39 900 000 EUR, kar je za 7,1 % več kot v proračunskem letu 2008,

                  1.

                  ugotavlja, da je agencija leta 2009 imela na razpolago 39 900 000 EUR skupnih finančnih sredstev, od tega je 34 560 000 EUR izhajalo iz subvencij EU;

                  2.

                  ugotavlja, da je bilo povečanje v višini 2 800 000 EUR v primerjavi s proračunom agencije za leto 2008 namenjeno razvoju štirih bistvenih področij, in sicer prilagajanju na podnebne spremembe, ocenjevanju ekosistemov, trajnostni porabi in proizvodnji ter preprečevanju in obvladovanju naravnih nesreč, kot je opredeljeno v večletni strategiji za obdobje 2009–2013;

         Uspešnost

                  3.

                  pozdravlja pobudo agencije, da še naprej redno zagotavlja pripravo zunanje neodvisne ocene na podlagi ustanovitvene Uredbe (EGS) št. 1210/90 in delovnih načrtov, ki jih je sprejel upravni odbor; ugotavlja zlasti, da bo naslednja ocena potekala v obdobju 2012–2013;

                  4.

                  ponovno poziva agencijo, naj v tabeli, ki bo priložena naslednjemu poročilu Računskega sodišča, prikaže v tem in prejšnjem proračunskem letu opravljene dejavnosti, za katere se podeli razrešnica, da bo lahko organ za razrešnico učinkoviteje ovrednotil uspešnost agencije od enega do drugega leta;

                  5.

                  poziva agencijo, naj navedena štiri področja obravnava prednostno ter vloži večje napore v pospeševanje njihovega nadaljnjega razvoja;

                  6.

                  izrecno pozdravlja agencijo kot zanesljiv vir neodvisnih in potrjenih okoljskih informacij za vse institucije Unije, države članice in organe odločanja;

                  7.

                  ponovno spodbuja agencijo, naj si še naprej prizadeva za dodatni razvoj komunikacijskih metod, da bi povečala zanimanje medijev za svoje ugotovitve in tako spodbudila javno razpravo o pomembnih okoljskih vprašanjih, kot so podnebne spremembe, biotska raznovrstnost in ravnanje z naravnimi viri; meni, da bi lahko s takšnimi ukrepi dosegli preglednejše delovanje agencije in povečali zanimanje javnosti za njeno delo;

                  8.

                  zahteva, da Računsko sodišče opravi revizije uspešnosti poslovanja agencije;

         Proračunski postopek

                  9.

                  spodbuja agencijo, naj okrepi vez med proračunom in delovnim programom; dejansko ugotavlja, da je Računsko sodišče poročalo o nezadostno strogih postopkih za pripravo proračuna, kar je vodilo k velikemu številu proračunskih prenosov, ki so zadevali večino proračunskih vrstic (kar predstavlja 8 % proračuna agencije); ugotavlja zlasti, da so nekateri od teh prenosov vodili k naknadnemu povečanju ali zmanjšanju nekaterih proračunskih postavk, medtem ko nekatere odobritve niso bile porabljene in so bile med letom prenesene na druge vrstice;

                  10.

                  je zaskrbljen s prakso agencije, ki prerazporeja sredstva, da bi povečala proračunsko vrstico in tako plačala (dne 30. decembra 2009) najemnino za prostore agencije za prvo četrtletje leta 2010 in s tem obremenila proračun za leto 2009; poudarja, da je ta praksa agencije v nasprotju z načelom enoletnosti, in da se je tako zmanjšal znesek, ki ga je treba vrniti Komisiji;

                  11.

                  poziva agencijo, naj do konca leta izboljša točnost informacij, ki so jih operacijski oddelki podali o oceni vnaprej vračunanih odhodkov;

         Človeški viri

                  12.

                  poziva agencijo, naj popravi pomanjkljivosti v postopku zaposlovanja, ki škodijo preglednosti teh postopkov; ugotavlja zlasti, da je Računsko sodišče poročalo o naslednjih pomanjkljivostih: v razpisih za prosta delovna mesta ni bilo navedenega največjega števila kandidatov, ki bodo uvrščeni na rezervne sezname, vprašanja, uporabljena med pisnimi preizkusi znanja in razgovori, niso bila določena pred preverjanjem vlog, odločitve izbirnih komisij so bile nezadostno dokumentirane, saj merila za povabilo na razgovor ali uvrstitev na rezervni seznam niso bila vnaprej opredeljena, zapisniki pa so bili nepopolni;

                  13.

                  ugotavlja, da je bilo v letu 2009 potrebnih 10 novih delovnih mest za okrepitev zmogljivosti na področjih ocenjevanja ekosistemov, trajnostne porabe in proizvodnje in razvoja skupnega informacijskega sistema za okolje ter za oblikovanje zmogljivosti za razvoj novih področij dela pri prilagajanju na podnebne spremembe ter preprečevanju in obvladovanju naravnih nesreč; glede tega spodbuja dodatno izboljšanje postopka zaposlovanja na področju preglednosti, kot je navedlo Računsko sodišče;

         Notranja revizija

                  14.

                  ugotavlja, da agencija še ni izvedla treh priporočil, ki jih je notranja revizijska služba podala za spremljanje preteklih priporočil; ugotavlja zlasti, da priporočila zadevajo predvsem občutljiva delovna mesta, kontrole/preverjanja subvencij na mestu samem in finančne kroge ter so bila ocenjena kot „zelo pomembna“;

                  15.

                  pozdravlja dejstvo, da je agencija v svoje letno poročilo o dejavnostih vključila splošno oceno agencije, ki jo je izvedla služba za notranjo revizijo; meni, da je to najboljša praksa, ki bi ji morale slediti tudi ostale agencije;

                  16.

                  glede drugih pripomb horizontalne narave, ki spremljajo sklep o razrešnici, se sklicuje na svojo resolucijo z dne 10. maja 2011 (7) o uspešnosti, finančnem poslovodenju in nadzoru agencij.

         (1)  UL C 338, 14.12.2010, str. 58.

         (2)  UL L 248, 16.9.2002, str. 1.

         (3)  UL L 120, 11.5.1990, str. 1.

         (4)  UL L 126, 21.5.2009, str. 13.

         (5)  UL L 357, 31.12.2002, str. 72.

         (6)  UL L 252, 25.9.2010, str. 151.

         (7)  Sprejeta besedila, P7_TA(2011)0163 (glej stran 269 tega Uradnega lista).


title: 2011/228/EU: Sklep Sveta z dne 13. decembra 2010 o podpisu Sporazuma med Evropsko unijo in Republiko Zelenortski otoki o nekaterih vidikih zračnih prevozov, v imenu Evropske unije, in o njegovi začasni uporabi#Sporazum med Evropsko unijo in Republiko Zelenortski otoki o nekaterih vidikih zračnih prevozov

text:
               9.4.2011

               SL

               Uradni list Evropske unije

               L 96/1

         SKLEP SVETA
   z dne 13. decembra 2010
   o podpisu Sporazuma med Evropsko unijo in Republiko Zelenortski otoki o nekaterih vidikih zračnih prevozov, v imenu Evropske unije, in o njegovi začasni uporabi
   (2011/228/EU)
   SVET EVROPSKE UNIJE JE –
   ob upoštevanju Pogodbe o delovanju Evropske unije in zlasti člena 100(2) v povezavi s členom 218(5) Pogodbe,
   ob upoštevanju predloga Evropske komisije,
   ob upoštevanju naslednjega:

               (1)

               Svet je s Sklepom z dne 5. junija 2003 pooblastil Komisijo, da začne pogajanja s tretjimi državami o zamenjavi nekaterih določb v obstoječih dvostranskih sporazumih s sporazumom na ravni Unije.

               (2)

               Komisija je v imenu Unije v pogajanjih dosegla Sporazum z Republiko Zelenortski otoki o nekaterih vidikih zračnih prevozov (v nadaljnjem besedilu: Sporazum) v skladu z mehanizmi in smernicami iz Priloge k Sklepu Sveta z dne 5. junija 2003.

               (3)

               Sporazum bi bilo treba podpisati in začasno uporabljati s pridržkom njegove sklenitve –

         SPREJEL NASLEDNJI SKLEP:
   Člen 1
   Podpis Sporazuma med Evropsko unijo in Republiko Zelenortski otoki o nekaterih vidikih zračnih prevozov (v nadaljnjem besedilu: Sporazum) se odobri v imenu Unije, s pridržkom sklenitve Sporazuma.
   Besedilo Sporazuma je priloženo k temu sklepu.
   Člen 2
   Predsednik Sveta je pooblaščen, da imenuje osebo(-e), pooblaščeno(-e), da v imenu Unije podpišejo Sporazum, s pridržkom njegove sklenitve.
   Člen 3
   Do začetka veljavnosti se Sporazum uporablja začasno od prvega dne prvega meseca po datumu, na katerega se pogodbenici medsebojno uradno obvestita o dokončanju postopkov, potrebnih v ta namen (1).
   Člen 4
   Predsednik Sveta se s tem pooblasti za uradno obvestitev, predvideno v členu 8(2) Sporazuma.
   Člen 5
   Ta sklep začne veljati z dnem sprejetja.

      V Bruslju, 13. decembra 2010

            Za Svet

            Predsednik

         K. PEETERS

      (1)  Generalni sekretariat Sveta bo v Uradnem listu Evropske unije objavil datum začetka začasne uporabe Sporazuma.

      SPORAZUM
      med Evropsko unijo in Republiko Zelenortski otoki o nekaterih vidikih zračnih prevozov
      EVROPSKA UNIJA, v nadaljnjem besedilu: Unija
      na eni strani in
      REPUBLIKA ZELENORTSKI OTOKI, v nadaljnjem besedilu: Zelenortski otoki
      na drugi strani,
      (v nadaljnjem besedilu skupaj imenovani: pogodbenici) STA SE –
      OB UGOTOVITVI, da so bili sklenjeni dvostranski sporazumi o zračnih prevozih, med več državami članicami Unije in Zelenortskimi otoki, ki vsebujejo določbe, ki so v nasprotju z zakonodajo Unije;
      OB UGOTOVITVI, da ima Unija izključno pristojnost glede več vidikov, ki so lahko vključeni v dvostranske sporazume o zračnih prevozih med državami članicami Unije in tretjimi državami;
      OB UGOTOVITVI, da imajo v skladu s pravom Unije letalski prevozniki Unije s sedežem v državi članici Unije pravico do nediskriminatornega dostopa do zračnih poti med državami članicami Unije in tretjimi državami;
      OB UPOŠTEVANJU sporazumov med Unijo in nekaterimi tretjimi državami, ki državljanom teh tretjih držav omogočajo, da pridobijo lastništvo v letalskih prevoznikih, ki so licencirani po pravu Unije;
      OB PRIZNAVANJU, da se morajo nekatere določbe dvostranskih sporazumov o zračnih prevozih med državami članicami Unije in Zelenortskimi otoki, ki so v nasprotju s pravom Unije, popolnoma uskladiti s tem pravom, zaradi vzpostavitve trdne pravne podlage za zračne prevoze med Unijo in Zelenortskimi otoki ter ohranitve stalnosti takšnih zračnih prevozov;
      OB PRIZNAVANJU, da pri sklenitvi kakršnih koli sporazumov o zračnih prevozih med vlado Republike Zelenortski otoki in državami, ki niso države članice Unije, Zelenortski otoki izvajajo svojo lastno politiko ter pravila o lastništvu zračnih prevoznikov in nadzoru nad njimi;
      OB UGOTOVITVI, da v skladu s pravom Unije letalski prevozniki Unije načeloma ne smejo sklepati sporazumov, ki bi lahko škodili trgovini med državami članicami Unije in katerih cilj ali posledica je preprečevanje, omejevanje ali izkrivljanje konkurence;
      OB PRIZNAVANJU, da določbe v dvostranskih sporazumih o zračnih prevozih, sklenjenih med državami članicami Unije in Zelenortskimi otoki, ki i) zahtevajo ali spodbujajo sprejetje sporazumov med podjetji, sklepe podjetniških združenj ali usklajeno ravnanje, ki preprečujejo, izkrivljajo ali omejujejo konkurenco med letalskimi prevozniki na ustreznih zračnih poteh, ali ii) krepijo učinke takega sporazuma, sklepa ali usklajenega ravnanja, ali iii) prenašajo na letalske prevoznike ali druge zasebne gospodarske subjekte odgovornost za sprejemanje ukrepov, ki preprečujejo, izkrivljajo ali omejujejo konkurenco med letalskimi prevozniki na ustreznih zračnih poteh, lahko onemogočijo učinkovito izvajanje pravil o konkurenci, ki se uporabljajo za podjetja;
      OB UGOTOVITVI, da Unija v okviru tega sporazuma nima namena povečati skupnega obsega zračnega prevoza med Evropsko unijo in Zelenortskimi otoki, vplivati na ravnovesje med letalskimi prevozniki Unije in letalskimi prevozniki Zelenortskih otokov ali se pogajati o spremembah določb obstoječih dvostranskih sporazumov o zračnih prevozih v zvezi s prometnimi pravicami –
      DOGOVORILI O NASLEDNJEM:
      Člen 1
      Splošne določbe
      1.   V tem sporazumu „države članice“ pomeni države članice Evropske unije; „Pogodbi EU“ pomeni Pogodbo o Evropski uniji in Pogodbo o delovanju Evropske unije; „pogodbenica“ pomeni pogodbenico tega sporazuma; „letalski prevoznik“ pomeni tudi letalsko družbo; „ozemlje Unije“ pomeni ozemlja držav članic, za katera se uporabljata Pogodbi EU.
      2.   Sklicevanja v posameznih sporazumih, navedenih v Prilogi 1 na državljane države članice, ki je pogodbenica navedenega sporazuma, se razumejo kot sklicevanja na državljane držav članic.
      3.   Sklicevanja v posameznih sporazumih, navedenih v Prilogi 1 na letalske prevoznike ali letalske družbe države članice, ki je pogodbenica navedenega sporazuma, se razumejo kot sklicevanja na letalske prevoznike ali letalske družbe, ki jih določi navedena država članica.
      Člen 2
      Določitev, dovoljenja in preklic
      1.   Določbe iz odstavkov 2 do 4 tega člena nadomestijo ustrezne določbe iz členov v Prilogi 2(a) in (b) o določitvi letalskega prevoznika, podeljenih pooblastilih in dovoljenjih.
      2.   Ob prejemu določitve s strani države članice, Zelenortski otoki priznajo ustrezna pooblastila in dovoljenja z najmanjšo postopkovno zamudo, pod pogojem, da:

                  (a)

                  ima letalski prevoznik sedež v skladu s Pogodbama EU na ozemlju države članice, ki ga je določila, in ima veljavno operativno licenco v skladu s pravom Unije;

                  (b)

                  država članica, ki je pristojna za izdajo spričevala letalskega prevoznika, izvaja in vzdržuje učinkovit predpisani nadzor letalskega prevoznika, in je ustrezni letalski organ v določitvi jasno opredeljen; in

                  (c)

                  je letalski prevoznik neposredno v lasti ali je njegov večinski lastnik država članica in/ali državljani države članice in/ali drugih držav, ki so navedene v Prilogi 3 in/ali državljanov teh drugih držav, in da te države in/ali te državljani izvajajo učinkovit nadzor.

            3.   Zelenortski otoki lahko zavrnejo, prekličejo, začasno odvzamejo ali omejijo pooblastila ali dovoljenja letalskega prevoznika, ki ga določi država članica, če:

                  (a)

                  letalski prevoznik nima sedeža v skladu s Pogodbama EU na ozemlju države članice, ki ga je določila, ali nima veljavne operativne licence v skladu s pravom Unije; ali

                  (b)

                  država članica, ki je pristojna za izdajo spričevala letalskega prevoznika, ne izvaja ali ne vzdržuje učinkovitega predpisanega nadzora letalskega prevoznika ali ustrezni letalski organ v določitvi ni jasno opredeljen; ali

                  (c)

                  letalski prevoznik ni neposredno v lasti ali njegov večinski lastnik ni država članica in/ali državljani države članice in/ali drugih držav, ki so navedene v Prilogi 3 in/ali državljanov teh drugih držav, in da te države in/ali te državljani ne izvajajo učinkovitega nadzora.

            4.   Zelenortski otoki pri izvajanju svoje pravice iz odstavka 3 tega člena ne diskriminirajo med letalskimi prevozniki držav članic na podlagi državne pripadnosti.
      Člen 3
      Varnost
      1.   Določbe iz odstavka 2 tega člena dopolnjujejo ustrezne določbe členov, navedenih v Prilogi 2(c).
      2.   Kadar država članica določi letalskega prevoznika, katerega predpisani nadzor izvaja in vzdržuje druga država članica, se pravice Zelenortskih otokov v skladu z varnostnimi predpisi iz sporazuma med državo članico, ki je določila letalskega prevoznika, in Zelenortskimi otoki uporabljajo na enak način za to drugo državo članico pri sprejemanju, izvajanju ali vzdrževanju varnostnih standardov in za operativno dovoljenje navedenega letalskega prevoznika.
      Člen 4
      Obdavčitev letalskega goriva
      1.   Določbe iz odstavka 2 tega člena dopolnjujejo ustrezne določbe členov, navedenih v Prilogi 2(d).
      2.   Ne glede na kakršne koli druge nasprotne določbe nobena določba sporazumov iz Priloge 2(d) ne preprečuje državi članici, da na nediskriminatorni podlagi uvede davke, prispevke, dajatve, pristojbine ali druge dajatve za gorivo, dobavljeno na njenem ozemlju za uporabo na zrakoplovu določenega letalskega prevoznika Zelenortskih otokov, ki opravlja promet med enim krajem na ozemlju navedene države članice in drugim krajem na ozemlju navedene države članice ali na ozemlju druge države članice.
      Člen 5
      Skladnost s pravili o konkurenci
      1.   Ne glede na kakršne koli druge nasprotne določbe nobena določba v sporazumih, navedenih v Prilogi 1 ne (i) zahteva ali spodbuja sprejetja sporazumov med podjetji, sklepov podjetniških združenj ali usklajenega ravnanja, ki preprečujejo ali izkrivljajo konkurenco, (ii) krepi učinkov takih sporazumov, sklepov ali dogovorjenih ravnanj, ali (iii) prenese na zasebne gospodarske subjekte odgovornost za ukrepe, ki preprečujejo, izkrivljajo ali omejujejo konkurenco.
      2.   Določbe v sporazumih, navedenih v Prilogi 1, ki niso skladne z odstavkom 1 tega člena, se ne uporabljajo.
      Člen 6
      Priloge k Sporazumu
      Priloge k tem sporazumu so njegov sestavni del.
      Člen 7
      Revizija ali spremembe
      Pogodbenici lahko ta sporazum kadar koli sporazumno revidirata ali spremenita.
      Člen 8
      Začetek veljavnosti in začasna uporaba
      1.   Ta sporazum začne veljati z dnem, ko se pogodbenici medsebojno pisno uradno obvestita, da so bili zaključeni notranji postopki, potrebni za začetek veljavnosti Sporazuma.
      2.   Ne glede na odstavek 1 se pogodbenici strinjata, da se ta sporazum začasno uporablja od prvega dne meseca, ki sledi dnevu, ko se pogodbenici medsebojno uradno obvestita o zaključku za ta namen potrebnih postopkov.
      3.   Ta sporazum se uporablja za vse dogovore in ureditve, ki so navedeni v Prilogi 1, vključno s tistimi, ki na datum podpisa tega sporazuma še niso začeli veljati in niso v začasni uporabi.
      Člen 9
      Prenehanje veljavnosti
      1.   V primeru prenehanja veljavnosti enega od sporazumov, navedenih v Prilogi 1 istočasno prenehajo veljati tudi vse določbe tega sporazuma, ki so povezane z zadevnim sporazumom, navedenim v Prilogi 1.
      2.   V primeru prenehanja veljavnosti vseh sporazumov, navedenih v Prilogi 1 istočasno preneha veljati tudi ta sporazum.

         V POTRDITEV NAVEDENEGA so spodaj podpisani pooblaščenci, ki so bili v ta namen ustrezno pooblaščeni, podpisali ta sporazum.
         Sestavljeno v dveh izvodih v angleškem, bolgarskem, češkem, danskem, estonskem, finskem, francoskem, grškem, italijanskem, latvijskem, litovskem, madžarskem, malteškem, nemškem, nizozemskem, poljskem, portugalskem, romunskem, slovaškem, slovenskem, španskem in švedskem jeziku, pri čemer je vsako od teh besedil enako verodostojno.
         Съставено в Брюксел на двадесет и трети март две хиляди и единадесета година.
         Hecho en Bruselas, el veintitrés de marzo de dos mil once.
         V Bruselu dne dvacátého třetího března dva tisíce jedenáct.
         Udfærdiget i Bruxelles den treogtyvende marts to tusind og elleve.
         Geschehen zu Brüssel am dreiundzwanzigsten März zweitausendelf.
         Kahe tuhande üheteistkümnenda aasta märtsikuu kahekümne kolmandal päeval Brüsselis.
         Έγινε στις Βρυξέλλες, στις είκοσι τρεις Μαρτίου δύο χιλιάδες έντεκα.
         Done at Brussels on the twenty-third day of March in the year two thousand and eleven.
         Fait à Bruxelles, le vingt-trois mars deux mille onze.
         Fatto a Bruxelles, addì ventitré marzo duemilaundici.
         Briselē, divi tūkstoši vienpadsmitā gada divdesmit trešajā martā.
         Priimta du tūkstančiai vienuoliktų metų kovo dvidešimt trečią dieną Briuselyje.
         Kelt Brüsszelben, a kétezer-tizenegyedik év március huszonharmadik napján.
         Magħmul fi Brussell, fit-tlieta u għoxrin jum ta' Marzu tas-sena elfejn u ħdax.
         Gedaan te Brussel, de drieëntwintigste maart tweeduizend elf.
         Sporządzono w Brukseli dnia dwudziestego trzeciego marca roku dwa tysiące jedenastego.
         Feito em Bruxelas, em vinte e três de Março de dois mil e onze.
         Întocmit la Bruxelles la douăzeci și trei martie două mii unsprezece.
         V Bruseli dňa dvadsiateho tretieho marca dvetisícjedenásť.
         V Bruslju, dne triindvajsetega marca leta dva tisoč enajst.
         Tehty Brysselissä kahdentenakymmenentenäkolmantena päivänä maaliskuuta vuonna kaksituhattayksitoista.
         Som skedde i Bryssel den tjugotredje mars tjugohundraelva.

            За Европейския съюз
            Por la Unión Europea
            Za Evropskou unii
            For Den Europæiske Union
            Für die Europäische Union
            Euroopa Liidu nimel
            Για την Ευρωπαϊκή Ένωση
            For the European Union
            Pour l'Union européenne
            Per l'Unione europea
            Eiropas Savienības vārdā –
            Europos Sąjungos vardu
            Az Európai Unió részéről
            Għall-Unjoni Ewropea
            Voor de Europese Unie
            W imieniu Unii Europejskiej
            Pela União Europeia
            Pentru Uniunea Europeană
            Za Európsku úniu
            Za Evropsko unijo
            Euroopan unionin puolesta
            För Europeiska unionen

            За Република Кабо Верде
            Por la República de Cabo Verde
            Za Kapverdskou republiku
            For Republikken Kap Verde
            Für die Republik Kap Verde
            Cabo Verde Vabariigi nimel
            Για τη Δημοκρατία του Πράσινου Ακρωτηρίου
            For the Republic of Cape Verde
            Pour la République du Cap-Vert
            Per la Repubblica del Capo Verde
            Kaboverdes Republikas vārdā –
            Žaliojo Kyšulio Respublikos vardu
            A Zöld-foki Köztársaság részéről
            Għar-Repubblika Tal-Kap Verde
            Voor de Republiek Kaapverdië
            W imieniu Republiki Zielonego Przylądka
            Pela República de Cabo Verde
            Pentru Republica Capului Verde
            Za Kapverdskú republiku
            Za Republiko Zelenortski otoki
            Kap Verden tasavallan puolesta
            För Republiken Kap Verde

         PRILOGA 1

            SEZNAM SPORAZUMOV IZ ČLENA 1 TEGA SPORAZUMA

                     (a)

                     Sporazumi o zračnem prevozu med Zelenortskimi otoki in državami članicami, ki so na dan podpisa tega sporazuma sklenjeni, podpisani in/ali v začasni uporabi:

                                 —

                                 Sporazum med vlado Kraljevine Belgije in vlado Republike Zelenortski otoki o zračnem prevozu, podpisan v Bruslju 22. junija 1998, v nadaljnjem besedilu v Prilogi 2: Sporazum med Zelenortskimi otoki in Belgijo,

                                 —

                                 Sporazum o zračnem prevozu med vlado Zvezne republike Nemčije in vlado Republike Zelenortski otoki, podpisan v Berlinu 19. junija 2001, v nadaljnjem besedilu v Prilogi 2: Sporazum med Zelenortskimi otoki in Nemčijo,

                                 —

                                 Sporazum med vlado Italijanske republike in vlado Republike Zelenortski otoki o zračnem prevozu, podpisan v Praii 7. julija 1998, v nadaljnjem besedilu v Prilogi 2: Sporazum med Zelenortskimi otoki in Italijo,

                                 —

                                 Sporazum med Kraljevino Nizozemsko in Republiko Zelenortski otoki o zračnem prevozu, podpisan v Haagu 21. decembra 1988, v nadaljnjem besedilu v Prilogi 2: Sporazum med Zelenortskimi otoki in Nizozemsko,

                                 —

                                 Sporazum o zračnem prevozu med Portugalsko republiko in Republiko Zelenortski otoki, podpisan v Caidade de Praia 30. marca 2004, v nadaljnjem besedilu v Prilogi 2: Sporazum med Zelenortskimi otoki in Portugalsko,

                                 —

                                 Sporazum med vlado Socialistične republike Romunije in vlado Republike Zelenortski otoki o zračnem prevozu, podpisan v Bukarešti 31. avgusta 1983, v nadaljnjem besedilu v Prilogi 2: Sporazum med Zelenortskimi otoki in Romunijo,

                                 —

                                 Sporazum med Kraljevino Španijo in Republiko Zelenortski otoki o zračnem prevozu, podpisan v Madridu 19. septembra 2002, v nadaljnjem besedilu v Prilogi 2: Sporazum med Zelenortskimi otoki in Španijo,

                                 —

                                 Sporazum med vlado Združenega kraljestva Velika Britanija in Severna Irska ter vlado Republike Zelenortski otoki o zračnem prevozu, podpisan v Praii 9. januarja 2007, v nadaljnjem besedilu v Prilogi 2: Sporazum med Zelenortskimi otoki in Združenim kraljestvom.

                     (b)

                     Sporazumi o zračnem prevozu in drugi dogovori, parafirani ali podpisani med Zelenortskimi otoki in državami članicami, ki na dan podpisa tega sporazuma še niso začeli veljati in niso v začasni uporabi.

         PRILOGA 2

            SEZNAM ČLENOV V SPORAZUMIH IZ PRILOGE 1, NA KATERE SE SKLICUJEJO ČLENI 2 DO 4 TEGA SPORAZUMA

                     (a)

                     Določitev:

                                 —

                                 člen 3 Sporazuma med Zelenortskimi otoki in Belgijo,

                                 —

                                 člen 3(4) Sporazuma med Zelenortskimi otoki in Nemčijo,

                                 —

                                 člen 4 Sporazuma med Zelenortskimi otoki in Italijo,

                                 —

                                 člen 3 Sporazuma med Zelenortskimi otoki in Nizozemsko,

                                 —

                                 člen 3 Sporazuma med Zelenortskimi otoki in Romunijo,

                                 —

                                 člen 3 Sporazuma med Zelenortskimi otoki in Španijo.

                     (b)

                     Zavrnitev, preklic, začasni odvzem ali omejitev pooblastil ali dovoljenj:

                                 —

                                 člen 5 Sporazuma med Zelenortskimi otoki in Belgijo,

                                 —

                                 člena 3(4) in člen 4 Sporazuma med Zelenortskimi otoki in Nemčijo,

                                 —

                                 člena 4 in 5 Sporazuma med Zelenortskimi otoki in Italijo,

                                 —

                                 člena 3 in 4 Sporazuma med Zelenortskimi otoki in Nizozemsko,

                                 —

                                 člen 4 Sporazuma med Zelenortskimi otoki in Romunijo,

                                 —

                                 člen 4 Sporazuma med Zelenortskimi otoki in Španijo.

                     (c)

                     Varnost:

                                 —

                                 člen 12 Sporazuma med Zelenortskimi otoki in Nemčijo,

                                 —

                                 člen 10 Sporazuma med Zelenortskimi otoki in Italijo,

                                 —

                                 člen 15 Sporazuma med Zelenortskimi otoki in Portugalsko,

                                 —

                                 člen 9 Sporazuma med Zelenortskimi otoki in Romunijo,

                                 —

                                 člen 13 Sporazuma med Zelenortskimi otoki in Španijo.

                     (d)

                     Obdavčitev letalskega goriva:

                                 —

                                 člen 10 Sporazuma med Zelenortskimi otoki in Belgijo,

                                 —

                                 člen 6 Sporazuma med Zelenortskimi otoki in Nemčijo,

                                 —

                                 člen 6 Sporazuma med Zelenortskimi otoki in Italijo,

                                 —

                                 člen 6 Sporazuma med Zelenortskimi otoki in Nizozemsko,

                                 —

                                 člen 11 Sporazuma med Zelenortskimi otoki in Romunijo,

                                 —

                                 člen 5 Sporazuma med Zelenortskimi otoki in Španijo.

         PRILOGA 3

            SEZNAM DRUGIH DRŽAV IZ ČLENA 2 TEGA SPORAZUMA

                     (a)

                     Republika Islandija (v skladu s Sporazumom o Evropskem gospodarskem prostoru);

                     (b)

                     Kneževina Lihtenštajn (v skladu s Sporazumom o Evropskem gospodarskem prostoru);

                     (c)

                     Kraljevina Norveška (v skladu s Sporazumom o Evropskem gospodarskem prostoru);

                     (d)

                     Švicarska konfederacija (v skladu s Sporazumom med Evropsko skupnostjo in Švicarsko konfederacijo o zračnem prometu).